จังหวัดพังงาเตือนประชาชนในพื้นที่เสี่ยงภัยน้ำท่วมฉับพลัน ดินโคลนถล่ม ระหว่างวันที่ 16-21 สิงหาคมนี้
จังหวัดพังงาเตือนประชาชนในพื้นที่เสี่ยงภัยน้ำท่วมฉับพลัน ดินโคลนถล่ม ระหว่างวันที่ 16-21 สิงหาคมนี้ อาจเกิดฝนตกหนัก เตรียมพร้อมรับสถานการณ์อุทกภัย


นายเอกรัฐ หลีเส็น รองผู้ว่าราชการจังหวัดพังงา แจ้ง  8 อำเภอในจังหวัดพังงาและส่วนท้องถิ่น ให้เฝ้าระวังในช่วงวันที่ 16-21 สิงหาคม 2560 นี้ ว่า จากการเฝ้าติดตามข่าวสารจากกรมอุตุนิยมวิทยา ทำให้ทราบถึงสภาวะอากาศที่อาจเกิดฝนตกหนักถึงหนักมากในภาคใต้ ทั้งนี้  จังหวัดพังงาอาจได้รับผลกระทบด้วย ดังนั้น เพื่อให้เป็นการเตรียมความพร้อม จึงได้ให้ส่วนท้องถิ่นและอำเภอ ทำการแจ้งเตือนประชาชนในพื้นที่เสี่ยงภัย บริเวณที่ลาดเชิงเขา ที่ลุ่มต่ำและบริเวณริมชายหาดฝั่งทะเล รวมถึงบริเวณที่เคยเกิดน้ำท่วมฉับพลัน น้ำป่าไหลหลาก ดินโคลนถล่ม ให้ประชาชนเตรียมความพร้อมรับมืออุทกภัยที่อาจเกิดขึ้น การปฏิบัติตนเมื่อเกิดอุทกภัย ทั้งกรณีที่อาศัยอยู่ในบ้านเรือนได้และกรณีที่ต้องอพยพออกจากพื้นที่ กำชับให้หน่วยงานป้องกันและบรรเทาสาธารณภัยในพื้นที่ให้เฝ้าติดตามสถานการณ์ ข้อมูล ข่าวสารของทางราชการและหน่วยงานที่เกี่ยวข้องอย่างใกล้ชิดตลอด 24 ชั่วโมง โดยเฉพาะพื้นที่ที่เกิดฝนตกหนักสะสมในพื้นที่ พร้อมประสานการปฏิบัติกับหน่วยงานที่เกี่ยวข้องในพื้นที่ เช่น ทหาร ตำรวจ มูลนิธิ อาสาสมัคร เตรียมพร้อมกำลังพล วัสดุ อุปกรณ์เครื่องจักรและยานพาหนะให้พร้อมปฏิบัติงานทันที เพื่ออำนวยความสะดวกให้กับประชาชนและทำการช่วยเหลืออย่างทันท่วงที